Peder Hvelplund (EL), 2025-05-13:
Det er nemlig rigtigt.
Tak, formand.
Jeg vil starte med at sige, at jeg faktisk syntes, der er en del positive elementer i det her lovforslag, og at vi samlet set også kommer til at bakke op omkring det.
Der er jo en række initiativer, som man tager med det her lovforslag, som vi også tidligere har været foretalere for, bl.a. det med at kunne sikre nogle mere differentierede normtal i de områder, hvor man har mange behandlingskrævende patienter, og hvor man også skal sikre, at der den tilstrækkelige tid til den enkelte patient.
Så det ser vi egentlig ret positivt på og også hele spørgsmålet om at sikre en mere ligelig fordeling af de praktiserende læger og sikre, at der i de områder, hvor vi i særlig grad mangler praktiserende læger, bliver en bedre mulighed for en lægedækning.
Jeg synes også, det er fornuftigt, at man, når man netop ser på det med de differentierede normtal, da går ind og kigger på de forskellige udfordringer, der kan være, altså både i forhold til geografien, men jo også i forhold til socioøkonomien.
Jeg kunne sådan set godt tænke mig, at man var gået videre i forhold til at se på, hvordan man kan sikre en model, der gør, at der i så høj grad som overhovedet muligt bliver taget højde for de udfordringer, der måtte være i forhold til at sikre tilstrækkelig tid til den enkelte patient.
Derfor ærgrer det mig også, at det ikke lykkedes for Enhedslisten at få et element ind i aftalen om at få lavet en lighedsgaranti, hvor man netop kunne gå ind og se på, i hvor høj grad vi faktisk også lever op til målsætningen om at reducere uligheden i sundhed, ved at man f.eks. kunne have en ekspertgruppe til at sidde og vurdere det og måle på uligheden i leveår på tværs af indkomst, geografi, etnicitet og køn.
Det synes jeg ville have stillet os stærkere i forhold til det her, men jeg anerkender sådan set, at der ligger nogle elementer, som reelt set kan være med til at tage et opgør med både den geografiske og den sociale ulighed i sundhed.
Et enkelt bekymringspunkt, som jeg også tror der er et par høringsparter der har gjort opmærksom på, er også det, at vi ser, at der inden for de bestemte geografiske områder kan være en forskel, når det drejer sig om de enkelte sundhedsråd og deres dækningsområder.
Der bliver det jo i hvert fald også vigtigt at få sikret en model, der gør, at der kan tages højde for, at det ikke kun er inden for sådan en større målestok i geografien, hvor der er en ulighed, men at der også inden for ganske få kilometer kan være en geografisk ulighed.
Altså det, at man reducerer antallet af ydernumre, som en enkelt læge kan have, fra seks til tre, er jo et væsentligt skridt på vejen.
Jeg synes også, det er rigtig positivt, at man giver bedre mulighed for at kunne etablere regionsklinikker.
Vi ved jo også, at der blandt yngre læger er en stor efterspørgsel efter at kunne komme ud at arbejde i en klinik, hvor man både kan være en del af et fagligt fællesskab, og hvor man måske kan have nogle timer på et hospital og kunne deltage i forskning, og hvor man i hvert fald slipper for arbejdsgiveransvaret i forhold til at skulle være ansættende læge, men at man kan arbejde på en almindelig overenskomst med almindelige løn- og arbejdsvilkår.
Det tror jeg kan være med til at styrke muligheden for, at man i første omgang kan etablere en regionsklinik, som så måske senere kan føre til, at folk får lyst til at etablere sig som alment praktiserende læge.
Men der ligger helt klart nogle elementer i det, som jeg synes er positive, og som jeg også gerne så man var gået endnu længere med end man gør her, men det er positivt, at man tager det med.
Så samlet set og på trods af at der er nogle ting, jeg ikke synes man får adresseret helt korrekt i forhold til det, synes jeg faktisk, det er et positivt lovforslag, som Enhedslisten også kommer til at bakke op om.